ཀྱེ་ཀྱེ་བདག་གི་སློབ་གྲོགས་ལྷན་རྒྱས་ལགས།ཁྱེད་ཅག་སློབ་ཆུང་དང་སློབ་འབྲིང་ན་ཡོད་དུས།སྐད་ཡིག་དང་རྩིས་རིག་སོགས་ངེས་གཏན་ཅན་གྱི་སློབ་ཚན་སྐོར་ཞིག་སློབ་མཐར་ཕྱིན་པའི་བར་དུ་སྦྱང་དགོས་པ་དང་།སློབ་ཚན་དེ་དག་འཁྲིད་སྐབས།སྔོན་མ་སྔོན་མ་ནི་ཕྱི་མ་ཕྱི་མའི་རྨང་གཞི་བྱས་ཏེ།ནང་དོན་ནི་སླ་བ་ནས་དཀའ་བའི་ཕྱོགས་སུ་འཕོ་བཞིན་ཡོད་པ་ན།སློབ་མ་རྣམས་ཀྱིས་ཤེས་བྱའི་རིགས་ཤིག་གོ་རིམ་ཡོད་པའི་སྒོ་ནས་སྦྱང་ཆོག་མོད།འོན་ཏེ་ཁྱེད་ཅག་སློབ་ཆེན་ལ་ཞུགས་རྗེས།རང་གིས་བདམས་པའི་ཆེད་ལས་དང་མཐུན་པའི་སློབ་ཚན་སྐོར་ཞིག་སྦྱང་དགོས་ཀྱང་།སློབ་ཚན་མང་པོ་ནི་སྔ་མ་སྔ་མ་ཕྱི་མ་ཕྱི་མའི་རྨང་གཞིར་གྱུར་མེད་པ་མ་ཟད།གཅིག་གིས་གཅིག་ལ་རམ་འདེགས་ཀྱི་ནུས་པའང་འདོན་དཀའ་བ་ན།ཆེད་ལས་ཀྱི་སློབ་ཚན་ནི་ཐར་ཐོར་དུ་གྱུར་པ་དང་།དེའི་ཁར་ད་དུང་ཆེད་ལས་དང་འབྲེལ་བ་ཅི་ཡང་མེད་པའི་སློབ་ཚན་སྐོར་ཞིག་བསྣན་པ་ན།སློབ་ཚན་གྱི་སྤྱི་ཁོག་ནི་སྔར་ལས་ཐར་ཐོར་དུ་གྱུར་པ་དང་།སློབ་མ་རྣམས་ཀྱིས་ཤེས་བྱ་ཐར་ཐོར་མང་པོ་ཞིག་ཐར་ཐོར་ངང་ནས་སྦྱང་དགོས་པས།སློབ་མའི་སྦྱངས་འབྲས་ལ་ཁྱབ་རྒྱ་ཆེ་རུང་།སྦྱངས་པ་ཀུན་ལ་ཟབ་ཆ་དང་ཞིབ་ཆ་མེད་པའི་སྣང་ཚུལ་བྱུང་བ་རེད།